ועדת הפנים והגנת הסביבה, כנסת 24, פרוטוקול מספר 11, 2021-09-12 13:00

ניר אורבך: צוהריים טובים.

ניר אורבך: אנחנו פותחים את הישיבה המיוחדת של ועדת הפנים למינוי יושב-ראש.

ניר אורבך: בהתאם להמלצת ועדת הכנסת אני מתחיל עכשיו בתהליך הרשמי של בחירת היושב-ראש, חבר הכנסת ווליד טאהא.

ניר אורבך: אני אקרא את ההודעה הרשמית, ואחר כך אני אעביר לך את ניהול הוועדה הראשון שלך.

ניר אורבך: שיהיה בהצלחה.

ניר אורבך: ברגע שיהיו בחירות אני אעביר לך את השרביט ואתה תנהל את הישיבה כראות עיניך.

ניר אורבך: הודעה לוועדת הפנים והגנת הסביבה – בהתאם להוראות סעיף 106(א)(1) לתקנון הכנסת הוועדה תבחר יושב-ראש מבין חבריה לפי המלצת ועדת הכנסת.

ניר אורבך: ועדת הכנסת החליטה להמליץ לוועדת הפנים והגנת הסביבה לבחור בחבר הכנסת ווליד טאהא כיושב-ראש הוועדה.

ניר אורבך: מי בעד?

ניר אורבך: ירים את ידו.

ניר אורבך: מי נגד?

ניר אורבך: מי נמנע?

ניר אורבך: בעד – פה אחד

ניר אורבך: חבר הכנסת ווליד טאהא, אתה נבחרת באופן רשמי להיות יושב-ראש ועדת הפנים.

ניר אורבך: אני מעביר לך את ניהול הישיבה, שיהיה לך בהצלחה.

וליד טאהא: תודה רבה, כבוד יושב-ראש הכנסת.

וליד טאהא: תודה רבה, כבוד יו"ר ועדת הכנסת, מזכירת הכנסת, כל חברי הכנסת שהגיעו והצביעו עבורי ליו"ר ועדת הפנים של הכנסת.

וליד טאהא: אני מבין שזו ועדה חשובה לכל אזרחי המדינה.

וליד טאהא: אנחנו ננהג בוועדה במקסימום אחריות, עם מקסימום ממלכתיות, נשרת את כל אזרחי המדינה ללא יוצא מן הכלל וללא משוא פנים.

וליד טאהא: אין אזרחים סוג א' ואין אזרחים סוג ב', כולם שווים וכולם יקבלו את היחס הראוי ממני כיו"ר הוועדה.

וליד טאהא: אני אמשיך את דרכו של חברי המנוח, סעיד, אללה ירחמו, שאני תמכתי שהוא יהיה יו"ר ועדת הפנים בתוך הסיעה.

וליד טאהא: מנסור יודע שאני דווקא תמכתי שסעיד יקבל את הוועדה.

וליד טאהא: הוא עשה כברת דרך קצרה.

וליד טאהא: הוא הספיק להעביר את חוק הוותמ"ל, שהוא חוק חשוב מאוד, בעיקר לחברה הערבית אבל בכלל להאצת התחדשות עירונית ובנייה.

וליד טאהא: סעיד עזב אותנו במפתיע ובצורה קשה.

וליד טאהא: אני באופן אישי לקחתי את זה באופן מאוד קשה.

וליד טאהא: אללה ירחמו.

וליד טאהא: אבל סעיד הוא בעל פרויקט של בניין חיים.

וליד טאהא: אנחנו, כמו סעיד, מצדדים בבניין חיים, מצדדים בחיים, ועל כן ממשיכים את הדרך ונעשה את המלאכה בצורה המקצועית ביותר, הממלכתית ביותר, האחראית ביותר, בשיתוף פעולה עם כל הגורמים.

וליד טאהא: אני מראש מודה לכל צוות הוועדה – לאה, תומר, היועץ המשפטי וכל האחרות.

וליד טאהא: שלא יתפסו אותי שאני עדיין לא זוכר את כל השמות.

וליד טאהא: תודה רבה.

וליד טאהא: אדוני יושב-ראש הכנסת.

מיקי לוי: תודה רבה.

מיקי לוי: חבר הכנסת ווליד טאהא, יושב-ראש ועדת הפנים החדשה, אני מאחל לך הצלחה מכל הלב.

מיקי לוי: אומנם המינוי שלך הוא מינוי בנסיבות טרגיות – לכתו של חבר הכנסת אלחרומי בטרם עת בגיל צעיר.

מיקי לוי: אני מביע צער על כך שאלה היו הנסיבות, אבל אני מאחל לך הצלחה בוועדה המאוד מאוד חשובה הזו.

מיקי לוי: סעיד הוכיח את עצמו בזה שהעביר את אחד החוקים, שבכלל חוקק ב-2013 והיה צריך לשפץ אותו, ולשפץ אותו בצורה הכי נבונה שרק אפשר בתקופה כל כך קצרה, תקופה של לחץ.

מיקי לוי: המינוי שלך הוא מינוי.

מיקי לוי: אנחנו מאחלים לך הצלחה ואנחנו נכונים לשרת את הוועדה הזאת – מזכירת הכנסת, הייעוץ המשפטי, כל מי שצריך, כדי להתאחד, כדי שהוועדה הזו בראשותך תצליח למלא את הייעוד שלה.

מיקי לוי: אנחנו נעשה זאת בחפץ לב.

מיקי לוי: אני מאחל לך הצלחה, וככל שנידרש, אנחנו נהיה לימינך.

מיקי לוי: בהצלחה בכל אשר תעשה.

מיקי לוי: כל טוב.

וליד טאהא: תודה.

וליד טאהא: תודה רבה, אדוני יושב-ראש הכנסת.

וליד טאהא: אנחנו נתחיל עם הדוברים.

וליד טאהא: ראשון הדוברים, חבר הכנסת איתמר בן גביר.

איתמר בן גביר: אני מתבייש ביום הזה, ואני מצטער שאני מקלקל כאן את החגיגה, אבל מישהו צריך להגיד לכם, חברי הכנסת - -

אימאן ח'טיב יאסין: אז אל תקלקל.

אימאן ח'טיב יאסין: אל.

אימאן ח'טיב יאסין: אל תקלקל.

איתמר בן גביר: די, די, שקט את.

אימאן ח'טיב יאסין: תתאפק.

אימאן ח'טיב יאסין: תתאפק.

איתמר בן גביר: אל תפריעי.

איתמר בן גביר: אל תפריעי.

איתמר בן גביר: אני מדבר, לא להפריע.

אימאן ח'טיב יאסין: תתאפק.

איתמר בן גביר: זו בושה שאדם שאמר על המחבלים-רוצחים, שרצחו חיילים שלנו, שרצחו ילדים שלנו, שהאסירים בבתי הכלא הם אסירי חופש, אסירים אידיאולוגיים, אסירי מצפון – איך יכול להיות?

איתמר בן גביר: איך יכול להיות שמינו אותך ליושב-ראש ועדת הפנים?

איתמר בן גביר: רק במדינת ישראל.

איתמר בן גביר: וזה הסוף?

איתמר בן גביר: הרי בתוכנית "הבוקר הזה" ב-22 ביולי 2012 שאלו אותך על החמאס, אלה שרוצחים את הילדים, את התינוקות שלנו.

איתמר בן גביר: אתה סירבת לגנות.

איתמר בן גביר: אתה סירבת לגנות את החמאס.

איתמר בן גביר: אתה סירבת להכיר בהם כארגון טרור.

איתמר בן גביר: ב-2013 היית במשלחת שביקרה באום אל פאחם וביקרת משפחות מחבלים מליל הקלשונים.

איתמר בן גביר: ליל הקלשונים, שנרצחו חיילי צה"ל.

איתמר בן גביר: חבריי חברי הכנסת, איך אתם לא מתביישים לבוא לכאן לברך, לפמפם.

איתמר בן גביר: אתה ביקרת, אתה הזדהית עם טרור.

יוראי להב-הרצנו: ואתה הורשעת בתמיכה בארגון טרור.

יוראי להב-הרצנו: ואתה הורשעת בתמיכה בארגון טרור.

איתמר בן גביר: ב-30 במרץ 2018 אתה פרסמת תמיכה - - -

וליד טאהא: חבר הכנסת יוראי, תן לו לסיים.

וליד טאהא: הכול בסדר.

איתמר בן גביר: - - אתה אמרת: אחי, תרים את הדגל הסורי מעל הבית שלך בכל שנה, אלוהים יברך אותך.

איתמר בן גביר: תניף את הדגל עד כיבוש הגולן.

איתמר בן גביר: אתה יושב-ראש ועדת הפנים של מדינת ישראל, זו בדיחה.

איתמר בן גביר: מה זו הבדיחה הזאת?

איתמר בן גביר: זה על חשבוננו.

איתמר בן גביר: איך אתה לא מתבייש?

איתמר בן גביר: אתה הזדהית עם מחבלים, הזדהית עם טרור.

יוראי להב-הרצנו: אתה הורשעת.

איתמר בן גביר: דיברת על זה שירושלים היא פלסטין, תמכת ברצח תינוקות.

איתמר בן גביר: מה אתם מצחקקים?

איתמר בן גביר: מה אתם מצחקקים?

איתמר בן גביר: איך אתם לא מתביישים?

וליד טאהא: תודה רבה.

וליד טאהא: תודה רבה.

וליד טאהא: תודה רבה.

איתמר בן גביר: מישהו היה צריך לבוא לכאן ולהגיד לך בושה וחרפה.

וליד טאהא: הנה, הגעת.

וליד טאהא: הנה, הגעת.

איתמר בן גביר: יום מבייש.

איתמר בן גביר: יום מביש.

וליד טאהא: אז הנה הגעת.

איתמר בן גביר: זו בושה שאתה נבחר להיות יושב-ראש ועדת הפנים.

וליד טאהא: תודה רבה.

וליד טאהא: חבר הכנסת איתן גינזבורג.

איתמר בן גביר: מקומך עם זכריא זביידי.

איתמר בן גביר: בושה.

מיכל רוזין: הנה, קיבלת כותרת.

איתמר בן גביר: בושה וחרפה.

מיכל רוזין: יאללה, קיבלת כותרת.

איתמר בן גביר: ואתם כולכם תתביישו לכם.

מיכל רוזין: בסדר, נתבייש.

איתמר בן גביר: כן, תתביישו לכם, חברי הכנסת שמלקקים לטרור.

יוראי להב-הרצנו: הדבר היחיד שאנחנו מתביישים בו הוא שאתה יושב לצדנו בבית הנבחרים.

יוראי להב-הרצנו: זה הדבר היחיד שאנחנו מתביישים בו, שאתה יושב פה לצדנו.

יוראי להב-הרצנו: זה הדבר היחיד שאנחנו מתביישים בו.

וליד טאהא: חבר הכנסת איתן, בבקשה.

איתמר בן גביר: איך אתם יושבים פה?

איתמר בן גביר: אלה תינוקות יהודים.

איתמר בן גביר: אלו התינוקות שלנו.

איתמר בן גביר: תתביישו.

וליד טאהא: קיבלת הזדמנות, דיברת, עכשיו סיימת.

וליד טאהא: בבקשה, חבר הכנסת איתן.

איתן גינזבורג: ראשית, אני רוצה לברך אותך.

איתן גינזבורג: אני יודע כמה לא רצית את התפקיד הזה, בטח לא בנסיבות הללו.

איתן גינזבורג: זה מקום שראוי לציין גם את סעיד אל חרומי, חברנו שהלך מאתנו בטרם עת ועשה עבודה חשובה בוועדה.

איתן גינזבורג: אני בטוח שגם אתה בתפקידך תעשה עבודה חשובה למען החברה הערבית, למען החברה הישראלית בכלל.

איתן גינזבורג: יש כאן חברי ועדה שיסייעו ככל שיוכלו כדי לעשות פה את מה שצריך כדי לשפר את חיי האזרחים בישראל.

איתן גינזבורג: זו אחת הוועדות החשובות ביותר, שנוגעות בכל תחומי החיים של האזרחים – הרשויות המקומיות, תכנון ובנייה, מה לא?

איתן גינזבורג: מה לא?

איתן גינזבורג: אין לי ספק שאתה, שמגיע מהשטח – ניהלת בית ספר, איש חינוך, יודע בדיוק מה צריך כדי שהחיים ישתפרו – תדע לעשות זאת בצורה הטובה ביותר.

איתן גינזבורג: אני חושב שהמינוי שלך – אמרתי את זה גם לסעיד, אני אומר את זה גם כאן – הוא מינוי מרגש, מינוי חשוב.

איתן גינזבורג: זה מסר חשוב לחברה הישראלית, מסר של שותפות, ואני בטוח שהעבודה שתעשה פה תהיה עבודה טובה.

איתן גינזבורג: אני באופן אישי אעשה הכול כדי לסייע לך בכל תחום שרק תרצה.

איתן גינזבורג: אם אפשר להגיד מילה אחת לפרוטוקול ולגברתי מנהלת הוועדה.

איתן גינזבורג: חבר הכנסת בן גביר הצביע נגד המינוי שלך.

איתן גינזבורג: לחבר הכנסת בן גביר אין זכות הצבעה בוועדה הזאת לאור העובדה שלא העבירו את השמות של חברי האופוזיציה לוועדות.

איתן גינזבורג: לחברי האופוזיציה, מלבד חברי הרשימה המשותפת, אין זכות הצבעה, ועל כן, נדמה לי, שההצבעה עברה פה אחד.

איתן גינזבורג: תודה רבה.

וליד טאהא: תודה רבה, איתן גינזבורג.

מיקי לוי: אני אלחץ את ידו.

מיקי לוי: יש לי עניינים שלי, עוד לא סיימתי.

מיקי לוי: אני באמת מאחל לך הצלחה מכל הלב בשמי ובשם חבריי.

מיקי לוי: והלוואי שהשותפות של רע"מ בממשלה הזו, פעם ראשונה בהיסטוריה של מדינת ישראל תהיה פתח וגשר לשלום של חיים משותפים של אזרחי מדינת ישראל.

מיקי לוי: כי אף אחד לא הולך לשום מקום, אנחנו נצטרך לחיות פה יחד.

מיקי לוי: שיהיה בהצלחה מכל הלב.

וליד טאהא: תודה רבה אדוני.

ירדנה מלר-הורוביץ: בהצלחה, יש לך צוות נפלא, זה לא סוד.

ירדנה מלר-הורוביץ: זה לא סוד, והם יודעים את זה.

וליד טאהא: תודה.

וליד טאהא: תודה ירדנה.

וליד טאהא: כבר אמרתי להם שאת חושבת עליהם ככה.

וליד טאהא: תודה ירדנה.

וליד טאהא: שוב תודה רבה, חבר הכנסת איתן גינזבורג.

וליד טאהא: חבר הכנסת מוסי רז.

מוסי רז: ראשית, אני רוצה לפתוח ולהזכיר את חברנו, חבר הכנסת לשעבר סעיד אלחרומי שנפטר בפתאומיות, ולהביע צער.

מוסי רז: סעיד הספיק לנהל בתקופה קצרה את הוועדה בצורה מושלמת.

מוסי רז: כמו שאמרת, אללה ירחמו.

מוסי רז: אני רוצה לאחל לך, חברי חבר הכנסת ווליד טאהא, שכני מכפר קאסם, פשוט לנהל את הוועדה כמו שאתה יודע, ואז אתה תצליח, אני בטוח בזה.

מוסי רז: מדובר בוועדה חשובה מאוד – ועדת הפנים ואיכות הסביבה, אני רוצה להדגיש את שני הדברים.

מוסי רז: זה גם פנים, זו גם איכות הסביבה, שזה נושא מאוד מאוד חשוב, מהחשובים ביותר שיש היום, וגם פנים.

מוסי רז: מכיוון שאנחנו מדברים על הרשויות המקומיות, שאנחנו יודעים כמה חשיבות יש בנושא הזה, אני סומך עליך כמי שמבין ומכיר את הנושא הזה.

מוסי רז: אני רוצה להגיד שאני מברך על זה שרע"מ שותפים לקואליציה הזו.

מוסי רז: הייתי מברך אם גם המשותפת היו, מכיוון שגם חבר הכנסת סעדי יושב לידי.

אוסאמה סעדי: אל תיסחף.

אוסאמה סעדי: אל תיסחף.

מוסי רז: אנחנו עובדים על זה.

מוסי רז: אני שמח שרע"מ שותפים לקואליציה הזו.

מוסי רז: זו קואליציה שמנסה לעבוד למען כל אזרחי המדינה – יהודים וערבים – עם המחלוקות, ויש מחלוקות, זה בסדר כמור שתהיינה מחלוקות, אין בזה שום בעיה.

מוסי רז: דווקא ביום כזה חשוב לי להגיד שמאוד הכרחי שאנחנו, האזרחים היהודים במדינת ישראל נבין את המורכבות של להיות פלסטיני ולהיות אזרח ישראלי.

מוסי רז: אלו שני דברים – גם פלסטיני וגם אזרח ישראלי, ויש מורכבות שאני חושב שמן הראוי שאנחנו נדאג להבנה של המורכבות הזו ולא לליבוי הניגודים, ויש גם ניגודים, לצערנו הרב, בוודאי כל עוד נמשך המצב הזה של כיבוש ושל סכסוך, שאני מקווה שייפתר במהרה ואז גם יהיה קל יותר לשלב בין המורכבויות האלה ובין יהודים ערבים.

מוסי רז: בהצלחה.

וליד טאהא: תודה רבה, חבר הכנסת מוסי רז.

וליד טאהא: חבר הכנסת בני בגין, תפאדל.

זאב בנימין בגין: תודה, אדוני היושב-ראש, שוב, אזכיר גם אני את הנסיבות המיוחדות שבהן בחרנו בך פה אחד, כפי שנאמר.

זאב בנימין בגין: שמחתי מאוד לעבוד עם סעיד.

אוסאמה סעדי: לא פה אחד, אבל טוב שהיה מישהו שהתנגד.

איתן גינזבורג: למה לא פה אחד?

איתן גינזבורג: פה אחד.

אוסאמה סעדי: אני אומר טוב שהוא התנגד, אנחנו לא סופרים אותו.

אוסאמה סעדי: אבל זה פה אחד חוץ ממנו.

זאב בנימין בגין: הייתה לנו שמחה כשבחרנו בו וזעזוע עמוק כשהוא עזב אותנו.

זאב בנימין בגין: הוועדה הזאת היא אחרת הוועדות החשובות – אפילו בקרוב עומדים להגיע אלינו חוקים מחוק ההסדרים, כולל, כך הבנתי, בקרוב גם עניין הרגולציה שיידון פה וצריך להעביר אותו.

זאב בנימין בגין: יש לו חשיבות רבה כמובן.

זאב בנימין בגין: ננסה ללבן את המחלוקות.

זאב בנימין בגין: אני מבין שזה יהיה תפקידך הראשון בדיוני הוועדה, אז יהיה לך מבחן ראשון בעניין זה.

וליד טאהא: נוחתים ישירות על חוק ההסדרים.

זאב בנימין בגין: כמובן, יחד עם כולם, אני מאחל לך הצלחה רבה וגם משוכנע שתצליח במשימתך.

וליד טאהא: תודה.

וליד טאהא: תודה רבה, חבר הכנסת בני בגין.

וליד טאהא: חברת הכנסת מיכל רוזין, תפאדלי.

מיכל רוזין: תודה.

מיכל רוזין: תודה.

מיכל רוזין: קודם כל, אני רוצה שוב להביע צער ותנחומים על מותו של סעיד אלחרומי, אללה ירחמו.

מיכל רוזין: אני חייבת לומר שאנחנו מבלים שעות רבות מאז שאני חזרתי לכנסת הזו, ואני חושבת שאתה עומד להיות אחד מיושבי-הראש הטובים ביותר שהיו פה בכנסת, לא רק לוועדת הפנים, בכלל.

וליד טאהא: תודה.

מיכל רוזין: ומי שעוד לא מכיר אותך ככזה, יכיר אותך.

מיכל רוזין: חברי הוועדה, חברי הצוות – לאה, תומר, האחרים, תדעו לכם שזכיתם ביושב-ראש חכם, פיקח, מבין כנסת-ממשלה, מבין תהליכים, מבין איך עובד הפרלמנט הישראלי.

מיכל רוזין: אני חושבת שהתברכנו כולנו ביושב-ראש כזה והמון בהצלחה.

מיכל רוזין: אנחנו נמשיך לעשות קנוניות ביחד.

וליד טאהא: תודה, תודה רבה, מיכל.

וליד טאהא: המון תודה.

וליד טאהא: חבר הכנסת רם שפע.

רם שפע: כמו כולם, אני מצטרף לשבחים על הניהול של סעיד.

רם שפע: היינו פה יחד כמה מאתנו בסיפור של הוותמ"ל.

רם שפע: גם אמרתי לו בסוף היום: סעיד, אף פעם לא יצא לנו להכיר כל כך מקרוב, וזה היה מורכב כי בתוך הקואליציה היו כל מיני הסתייגויות, וזה היה מרשים.

רם שפע: אני מצטרף מאוד למיכל – ווליד, אנחנו מבלים הרבה שעות בחודשים האחרונים, ואין לי ספק שתהיה יושב-ראש ועדה מצוין עם הרבה מאוד סוגיות.

רם שפע: אני חושב שיש שיעור משמעותי – בטח לחבר הכנסת בן גביר, הוא לא יקשיב לאף אחד, אבל בכלל לציבור – שאזרחי ישראל הערבים הם חלק מהחברה הישראלית, והם יכולים לדון באין ספור סוגיות שנוגעות לכל אחד ואחת מאתנו.

רם שפע: וועדת הפנים היא קרקע מצוינת לדבר הזה, בסוגיות קריטיות שלאזרחים חשוב שיקבלו טיפול ומענה.

רם שפע: מוסי דיבר על זה, אבל אני מזכיר גם פה, הוועדה הזאת עוסקת גם בנושא הגנת הסביבה – נושא ענק, שהציבור יותר ויותר מבין עד כמה אנחנו באירוע ענק, בעיקר סביב סוגית משבר האקלים, אבל בהמון סוגיות.

רם שפע: אני רוצה להזכיר לך שהייתה פה עד לפני שנה מיקי חיימוביץ', שניהלה את הוועדה באופן כללי מצוין, אבל הנושאים האלה בוערים בה מאוד.

רם שפע: אני בטוח – ויודע, כי דיברתי איתה – שבכל נושא וסוגיה שתרצה להתייעץ, היא תהיה שותפה, אז תשתמש בזה.

רם שפע: בהצלחה מכל הלב, לך, למנסור ולמפלגה, אני חושב שזה ציון דרך משמעותי.

וליד טאהא: תודה.

וליד טאהא: תודה רבה, חבר הכנסת רם שפע.

וליד טאהא: סימון יצא?

וליד טאהא: חבר הכנסת יוראי להב, תפאדל.

יוראי להב-הרצנו: אדוני יושב-הראש, קודם כל אני רוצה להצטרף לתנחומים על מותו בטרם עת של סעיד אלחרומי, שהיה שותף לדרך.

יוראי להב-הרצנו: אותך, אדוני, אני מכיר מוועדת חינוך, ישבנו שם שעות על גבי שעות יחד עם רם שפע, ושם גיליתי נבחר ציבור רגיש, אכפתי, מחויב לציבור.

יוראי להב-הרצנו: אני מאוד מצפה לעבודה המשותפת שלנו יחד בוועדת הפנים והגנת הסביבה.

יוראי להב-הרצנו: חבר הכנסת גינזבורג וגם חבר הכנסת שפע התייחסו להיבט המרגש שעומד בראש הוועדה חבר כנסת ערבי.

יוראי להב-הרצנו: אני מתרגש כי אני חושב שהצעד שעשיתם, חברי מפלגת רע"מ, הוא צעד שעוד יילמד בבתי הספר לממשל גם בישראל וגם בחו"ל.

יוראי להב-הרצנו: אני חושב שזה צעד שמלמד גם על שותפות וגם על נכונות לקחת חלק בתהליך קבלת ההחלטות במדינת ישראל, והגיע הזמן שבמדינת ישראל ישבו סביב שולחן מקבלי ההחלטות נציגים של החברה הערבית בישראל, ובמספר שולחנות לא מבוטל גם יישבו בראש השולחן.

יוראי להב-הרצנו: ערבים יכולים לדון גם בנושאים שנוגעים לא לערבים וגם יהודים יכולים לעשות בדיוק את אותו דבר, אין הבדל בין הדברים.

יוראי להב-הרצנו: לכן אני מאוד שמח על הבחירה שלך.

יוראי להב-הרצנו: אני מאוד מאוד מצפה לעבודה איתך, במיוחד סביב הנושאים שקשורים להגנת הסביבה ומשבר האקלים והגנה על עתיד הדורות הבאים כאן במדינת ישראל.

יוראי להב-הרצנו: אז אני מברך אותך, מודה לך ומצפה מאוד לעבודה המשותפת.

וליד טאהא: בשמחה.

וליד טאהא: תודה רבה, חבר הכנסת יוראי.

וליד טאהא: חברת הכנסת אימאן ח'טיב יאסין, תפאדלי.

אימאן ח'טיב יאסין: (אומרת דברים בשפה הערבית, להלן תרגומם החופשי: אללה ייתן לך בריאות.

אימאן ח'טיב יאסין: קודם כל, אני רוצה להביע תנחומים על אחינו סעיד.

אימאן ח'טיב יאסין: הנסיבות קשות אבל כמו שאתה אמרת, אנחנו בני ובנות החיים).

אימאן ח'טיב יאסין: החיים חייבים להמשיך.

אימאן ח'טיב יאסין: איך שאמרתי בזמנו גם לאחי סעיד – א', אני מאחלת לך אריכות ימים.

אימאן ח'טיב יאסין: אני בטוחה מאוד שאתה תמלא את התפקיד הזה בצורה הכי נאותה, נכונה וצודקת ותשים בראשך את כל הסוגיות הבוערות בתוך החברה הישראלית בכלל, אבל גם בחברה הערבית, בפרט על האחים שלנו בנגב, בדרום.

אימאן ח'טיב יאסין: כולנו היינו שם, ראינו במו עינינו את המצב המחייב.

אימאן ח'טיב יאסין: אין ספק שהרבה מהסוגיות צריכות לבוא לשולחן הזה לקבל בהן החלטות.

אימאן ח'טיב יאסין: בטוחה אני שאנשים נאורים שמאמינים בזכויות אדם יכולים ורוצים לקדם את השותפות הזאת ולתת כתף חזקה לכל הסוגיות הבוערות ושנצליח כולנו לצעוד ביחד למען עתיד יותר טוב לכולנו.

וליד טאהא: תודה רבה, חברת הכנסת אימאן ח'טיב יאסין.

וליד טאהא: תודה רבה, אימאן.

וליד טאהא: בועז גם יצא.

וליד טאהא: חבר הכנסת מנסור עבאס, יו"ר מפלגת רע"מ.

וליד טאהא: היו"ר שלי, תפאדל.

מנסור עבאס: ברכות לחברי וידידי ואחי ווליד, האיש הראוי במקום הנכון.

מנסור עבאס: את אחינו סעיד אנחנו איבדנו, אבל אנחנו ממשיכים את הדרך שלו, במיוחד כולנו נירתם לסוגיות של הנגב.

מנסור עבאס: אנחנו ממשיכים כמעט מדי שבוע שם, להיות עם האנשים, לבקר את היישובים המוכרים והלא מוכרים, ולדעת בדיוק – לא רק לדעת, אלא לחוש את התחושות שסעיד הרגיש.

אימאן ח'טיב יאסין: חי.

מנסור עבאס: אין לי ספק היום שהמצב הבריאותי של סעיד הושפע רבות מההתמודדות היומיומית שהוא חווה באזור הזה, והקשיים שהתושבים בנגב חווים בכל יום.

מנסור עבאס: אני בטוח שווליד ימשיך את הדרך של סעיד גם בוועדת הפנים, גם בנושאים אחרים, ואנחנו כרע"מ גם נמשיך את הדרך הזאת.

מנסור עבאס: אני חייב מילה בהיבט הרחב ביותר.

מנסור עבאס: רע"מ – שגם זכתה לברכות מצד חברי הכנסת – הובילה, ותמשיך להוביל, תהליך של השתלבות ושל רצון כן ליצור מודל של שותפות בין אזרחים יהודים וערבים גם ברמת הכנסת והממשלה והמוסדות וגם ברמת החברה; ולתת תקווה לכולם שאפשר לחיות ביחד, כמה שפחות שנאה, כמה שיותר אהבה והבנה וסובלנות.

מנסור עבאס: זה הדגל שלנו.

מנסור עבאס: אומנם האזרחים – הערבים במיוחד – מחכים לתוצאות, להישגים, לפתרון של בעיות, ולא הכול תקציבים אלא רצון של השרים, של האחראיים בכל מקום ומקום לקבל החלטות ולקדם דברים לטובת כולם.

מנסור עבאס: ווליד במעמד הזה היום הוא לא על תקן יו"ר ועדה מיוחדת לחברה הערבית כמו שהייתי, שבדרך כלל משקיעה את כל המאמץ שלה בנושא של החברה הערבית.

מנסור עבאס: גם אנחנו כחברי כנסת באופן כללי מתרכזים כל אחד בנושאים של הקהל שלו.

מנסור עבאס: אני בטוח שווליד יקדם את כל הנושאים החשובים לחברה כולה וישרת את כולם בצורה, כמו שאמר, כמה שיותר אחראית וממלכתית.

מנסור עבאס: אין ספק שאנחנו ברע"מ רוצים להוכיח לכולם שהמהלך הזה הוא מהלך ראוי, ולא חשוב אם אתה נמצא בימין או בשמאל, שכולם יתחילו להסתכל על המהלך הזה כמהלך ראוי, לגיטימי ולתת את התמיכה הראויה.

מנסור עבאס: (אומר דברים בשפה הערבית, להלן תרגומם החופשי: מברוכ, אבו מחמד.

מנסור עבאס: שאללה יתעלה יהיה לצדך.

מנסור עבאס: קח אותנו קדימה, אנחנו בוטחים בך ובחוכמתך וביכולת שלך להוביל, ובטוחים שאתה תיקח את הוועדה הזאת למקום טוב יותר ותהיה מועיל לכל חברי הכנסת, ושנתפאר ונתגאה בך.

מנסור עבאס: אללה ייתן לך בריאות).

וליד טאהא: תודה רבה.

וליד טאהא: תודה רבה.

וליד טאהא: אללה ייתן לך בריאות.

וליד טאהא: חבר הכנסת אוסאמה סעדי, אללה ייתן לך בריאות.

אוסאמה סעדי: אדוני היושב-ראש, נציג האופוזיציה שתומך ותמך והצביע בעד בחירתו של חברי ווליד לתפקיד הזה, בנסיבות טרגיות ביותר.

אוסאמה סעדי: כולנו עדיין לא מעכלים את הליכתו של חברנו היקר סעיד, שבזמן קצר הוכיח שהוא יושב-ראש בזכות ולא בחסד, וקיבל הערכה מכל החברים שהיו בוועדת הפנים בזמן קצר.

אוסאמה סעדי: עבדנו ביחד כשהיינו במשותפת וגם אחרי שהתפצלנו.

אוסאמה סעדי: אומנם היום אנחנו חלוקים ויש מחלוקות פוליטיות, חברי מוסי רז, אני אומר לך שאנחנו באופוזיציה, אבל כאשר הממשלה הזאת מביאה דברים, הצעות, חוקים, שהם לטובת הציבור בכלל, ובמיוחד לטובת הציבור הערבי שאנחנו מייצגים, אז אנחנו תומכים.

אוסאמה סעדי: אנחנו לא אופוזיציה כמו הבלוק ההוא שמתנגדים לכל דבר, לא.

אוסאמה סעדי: כאשר יש דברים טובים, אנחנו מציינים את זה ולכן אנחנו הצבענו ותמכנו בכמה דברים.

אוסאמה סעדי: אבל כאשר הממשלה מביאה דברים לא טובים אז אנחנו מתנגדים.

אוסאמה סעדי: אנחנו מאחלים לך, חברי ווליד – אתה ראוי להיות בתפקיד הזה, ואנחנו נגד כל ההסתה שהייתה, היא הסתה פרועה, שנאה, הסתה גזענית, ואין שום בעיה שחבר כנסת ערבי יכהן בכל ועדה וגם כיושב-ראש ועדה.

אוסאמה סעדי: אנחנו נעזור לך ונקדם חוקים שהם לטובת הציבור הערבי, לטובת החברה הערבית, אתה תמצא בנו שותף ונסייע לך לקדם את הדברים האלה.

אוסאמה סעדי: אנחנו מקבלים עכשיו עוד עדות מצמררת למצב שהחברה הערבית חיה בו, כנראה עוד הרוג, עוד פיצוץ של מכונית, כנראה הרוג מהיישוב שלך, מכפר קאסם.

אוסאמה סעדי: זה מעיד על סדר העדיפויות שאנחנו צריכים ואני בטוח שאתה בתור יו"ר ועדה תוביל את הדברים.

אוסאמה סעדי: שמעתי שאתה מנהל ממלכתי – לא, לפעמים יש הרבה אפליה נגד הציבור שלנו וצריך העדפה מתקנת וצריך לקדם חוקים שהם לטובת הציבור שלנו, לא צריך להתבייש בזה.

אוסאמה סעדי: נכון שבתור יו"ר ועדה צריך להיות ממלכתי ולדון בכל הדברים האלה, אבל חברים, אתם צריכים לסייע לנו לקדם הרבה דברים שהם לטובת הציבור הערבי.

אוסאמה סעדי: מברוכ ובהצלחה.

וליד טאהא: תודה רבה.

וליד טאהא: תודה רבה, אבו אחמד, חבר הכנסת אוסאמה סעדי.

וליד טאהא: תודה.

וליד טאהא: אתה מעוניין לדבר, חבר הכנסת שמחה רוטמן?

וליד טאהא: בבקשה.

שמחה רוטמן: אני אשמח, כן.

שמחה רוטמן: אני שמעתי את הדברים, גם את הדברים שאמר ראש המפלגה שלך, מנסור עבאס, גם את הדברים האחרים שנאמרו.

שמחה רוטמן: אני חושב – גדול השלום.

שמחה רוטמן: אין כלי מחזיק ברכה יותר מהשלום.

שמחה רוטמן: אבל שלום חייב להיות מבוסס על אמת.

שמחה רוטמן: הוא חייב להיות מבוסס על קריאת מציאות.

שמחה רוטמן: אי אפשר לעשות שלום בשקר.

שמחה רוטמן: אם אתה עושה שלום בשקר, הוא מתפוצץ.

שמחה רוטמן: לפעמים הוא מתפוצץ בהשאלה ולפעמים מתפוצץ כפשוטו.

שמחה רוטמן: אני חושב - - -

וליד טאהא: אתה יודע, אמר הוגה דעות פעם שאפשר והאמת נמצאת במקום שאתה לא מאפשר את השמעתה.

שמחה רוטמן: יכול להיות.

וליד טאהא: האמת היא לא האמת שלך, האמת – יש הרבה אמיתות.

וליד טאהא: בבקשה.

שמחה רוטמן: לא, לא, אני מדבר על האמת שלך.

שמחה רוטמן: דווקא רציתי לדבר על האמת שלך, ווליד.

שמחה רוטמן: כאשר מפלגה וחברים בה – האמת היא, מזל שהפרידו את הוועדה לביטחון פנים, אחרת היית צריך לדון בשאלה איך מחזירים את האנשים שאתה מכנה גיבורים לתוך הכלא.

שמחה רוטמן: כאשר חברים במפלגה שלכם, ואתה ספציפית, אומר שהתנועה הציונית היא פרויקט גזעני אכזרי שהתחיל לפני יותר מ-100 שנה – זו לא אמירה כל כך ישנה שלך.

שמחה רוטמן: רצח, גירוש, הרס, אפליה, גזענות והתעללות ברברית בזכויות בעלי האדמה הייתה ההתנהגות הבולטת ביותר של פרויקט השנאה הזה.

שמחה רוטמן: פרויקט השנאה הזה, אני רוצה להזכיר, הציונות, שהכנסת היא מקום משכן הריבונות של מה שחבריך נוהגים לכנות הישות הציונית, מדינת ישראל.

שמחה רוטמן: גם חבריך למפלגה וגם חברתך למפלגה, שיושבת פה, כינו את הציונות גזענות.

שמחה רוטמן: אני חושב שיש הרבה מקום לשלום בין העם היהודי לעם הערבי בארץ ישראל, אבל זה חייב להיות מבוסס על אמת, וזה חייב להיות מבוסס על התנערות מכל מה שנקרא בשם טרור.

שמחה רוטמן: מאוד היה חסר לי לשמוע את ההתייחסות שלכם לבריחה של המחבלים מהכלא.

שמחה רוטמן: לצערנו, ראינו חברים בקבוצה של אזרחי ישראל הערבים שעושים הפגנות תמיכה והזדהות באותם טרוריסטים, וכנגדם אנחנו ראינו אנשים שסייעו להחזרתם לכלא.

שמחה רוטמן: השאלה היא עד מתי אתם פוסחים על שני הסעיפים?

שמחה רוטמן: לצערי, אתם לא פוסחים על שני הסעיפים.

שמחה רוטמן: האמירות שלכם ברע"מ לא פוסחות על שתי הסעיפים.

שמחה רוטמן: אתם שמתם את עצמכם בצד אחד של המאבק הזה.

שמחה רוטמן: כאשר אתה מבקר בבתים של מחבלים לנחם את המשפחות שלהם או לחזק אותם, אתה שם את עצמך בצד מסוים של המאבק הזה.

שמחה רוטמן: אני מאוד הייתי שמח שיהיו הרבה מאוד ראשי ועדות וחברים ערבים בכנסת ישראל, אין בזה שום בעיה עם זה, גם שרים בממשלה.

שמחה רוטמן: אין בזה שום בעיה.

שמחה רוטמן: זה לא יכול לבוא ממי שלא רוצה בקיומה של מדינת ישראל.

שמחה רוטמן: זה לא יכול לבוא ממי שתומך בטרור.

שמחה רוטמן: זה לא יכול לבוא ממי שמכנה את הציונות פרויקט גזעני, זה פשוט לא יכול לבוא משם.

אוסאמה סעדי: אתה קובע מה זה טרור מה זה לא טרור?

אוסאמה סעדי: תפסיקו כבר, שמחה.

אוסאמה סעדי: תפסיקו עם המנגינה הזאת – תומכי טרור, תומכי טרור.

אוסאמה סעדי: מה זה?

שמחה רוטמן: אני ציטטתי דברים שאמר יושב-ראש הוועדה, חבר הכנסת ווליד טאהא בעצמו, לא ציטטתי דברים שאני אמרתי.

וליד טאהא: תודה, חבר הכנסת.

וליד טאהא: הבעת את דעתך.

וליד טאהא: משפט אחרון.

שמחה רוטמן: כמו שאמרת, יש אמת שצריך להשמיע, נכון?

שמחה רוטמן: כשם שאתה אמרת.

שמחה רוטמן: יש כאלו שלא רוצים להשמיע את האמת.

וליד טאהא: אמרתי: אפשר והאמת נמצאת במקום שאתה לא מאפשר את השמעתה.

שמחה רוטמן: אז כרגע מי שמנסה טיפה למנוע ממני להשמיע זה אתה, אבל בסדר.

שמחה רוטמן: ולכן אני אומר אני מאוד מאוד מקווה שיהיה שלום ושותפות מלאה בין ערבים וישראלים בארץ ישראל.

שמחה רוטמן: אתם צריכים לבחור, וכרגע אתם בחרתם בצד הלא נכון.

אוסאמה סעדי: זו הבעיה, שאתה אומר ארץ ישראל, ואנחנו אומרים זו לא ארץ ישראל.

וליד טאהא: תודה רבה, שמחה רוטמן.

אוסאמה סעדי: יש ישראל ויש פלסטין, תתחיל להתרגל לזה.

שמחה רוטמן: אמרת - - - וזו הבעיה.

אוסאמה סעדי: תתחיל להתרגל לזה, יש ישראל ויש פלסטין.

שמחה רוטמן: אמרת - - - וזו הבעיה.

מוסי רז: אני רוצה לברך את חבר הכנסת רוטמן שהחליט לעלות לארץ – עזב את ההתנחלות הלא חוקית שהוא גר בה והחליט לבוא לגור בלוד שנמצאת במדינת ישראל.

אוסאמה סעדי: אנחנו לא מברכים על זה.

אוסאמה סעדי: אנחנו לא מברכים על זה כי הוא יבוא ויעשה הסתה בלוד.

שמחה רוטמן: מוסי, התנועה האחות של רע"מ טענה ש - - -

וליד טאהא: טוב, חברי הכנסת, כל חברי הכנסת, תודה רבה לכם.

וליד טאהא: תודה על התמיכה, על ההשתתפות.

וליד טאהא: תודה גם ללאה, מנהלת הוועדה, לתומר, היועץ המשפטי ולשאר הצוות הנפלא של הוועדה.

וליד טאהא: כבר נאמר עליכם שאתם הצוות הכי מוביל.

וליד טאהא: אני גאה בזה, תודה רבה לכולכם.

אוסאמה סעדי: ווליד, בזה אין מחלוקת, כולנו תומכים, אחלה צוות.

וליד טאהא: תודה רבה.

וליד טאהא: הישיבה נעולה.